รัฐวิสาหกิจส่งรายได้แผ่นดิน 1.62แสนล้าน สูงสุดในรอบ15ปี
สคร.เผยปีงบ 2560 รัฐวิสาหกิจผลงานเลิศ นำส่งรายได้แผ่นดิน 1.62 แสนล้าน สูงกว่าเป้าหมาย ดีที่สุดในรอบ 15 ปี
17 ต.ค. 2560

สคร.เผยปีงบ 2560 รัฐวิสาหกิจผลงานเลิศ นำส่งรายได้แผ่นดิน 1.62 แสนล้าน สูงกว่าเป้าหมาย ดีที่สุดในรอบ 15 ปี
นายเอกนิติ นิติทัณฑ์ประภาศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ในเดือน ก.ย. 2560 สคร.นำส่งเงินรายได้แผ่นดิน 1.68 หมื่นล้านบาท สูงกว่าเป้าหมาย 8,960 ล้านบาท ส่งผลให้การนำส่งเงินรายได้แผ่นดินประจำปีงบประมาณ 2560 (เดือน ต.ค. 2559-ก.ย. 2560) อยู่ที่ 1.62 แสนล้านบาท สูงกว่าเป้าหมายจำนวน 3.12 หมื่นล้านบาท หรือคิดเป็น 24% ซึ่งเป็นการนำส่งรายได้แผ่นดินสูงสุดในรอบ 15 ปี สำหรับปีงบประมาณ 2561 คาดว่าจะส่งรายได้แผ่นดินได้ตามเป้าหมายที่ 1.37 แสนล้านบาท 
นายชาญวิทย์ นาคบุรี รองผู้อำนวยการ สคร. ในฐานะโฆษก สคร. กล่าวว่า สาเหตุหลักที่รัฐวิสาหกิจนำส่งรายได้สูงกว่าเป้าหมาย เนื่องจากประสิทธิภาพและผลประกอบการของรัฐวิสาหกิจดีขึ้น โดยรัฐวิสาหกิจที่มียอดเงินนำส่งรายได้แผ่นดินสะสมประจำปีงบประมาณ 2560 สูงสุด 5 อันดับแรก ได้แก่ สำนักงานสลากกินแบ่งรัฐบาล 3.09 หมื่นล้านบาท บริษัท ปตท. อยู่ที่ 2.62 หมื่นล้านบาท การไฟฟ้าฝ่ายผลิตแห่งประเทศไทย 2.16 หมื่นล้านบาท ธนาคารออมสิน 1.31 หมื่นล้านบาท และการไฟฟ้าส่วนภูมิภาค 1.13 หมื่นล้านบาท